Brandstigting by skool ondersoekArgieffoto (pixabay.com) Die polisie in Mpumalanga ondersoek ŉ saak van brandstigting by ŉ skool in Uthingo Park in Witbank. Kol. Mtsholi Bhembe, woordvoerder van die polisie, het gesê lede van die gemeenskap het Dindsdagoggend om 03:30 die brandweer ontbied toe hulle gesien het die skool staan in ligte laaie. “Die brandweer het reageer en die brand geblus. Die administrasiegebou, insluitend die hoof se kantoor, is verwoes in die brand. Die verdagtes het vermoedelik brandstof gebruik, omdat ŉ leë houer op die toneel gevind is.” Niemand is nog tot dusver in hegtenis geneem in verband met die brand nie. Die departement van onderwys het gesê die brand by Duvha Combined School volg minder as ŉ week ná twee leerders by die skool geskors is in verband met die aanranding van ŉ ander skolier. Jasper Zwane, woordvoerder van die departement, het gesê die brand het in die stoorkamer ontstaan. Dit het na die skoolhoof se kantoor en ŉ paar ander kantore versprei. “Ons dink nie die brandstigting hou verband met die skorsing van die leerders nie, maar ons kan ook nie die moontlikheid uitskakel nie,” het Zwane gesê. “Die departement is dankbaar dat die brand nie enige invloed het op die eksamens in Maart by die skool nie.” Zwane het Maandag aangekondig twee graad 9-leerders is geskors. Die twee skoliere, albei 15 jaar oud, is geskors ná ŉ interne dissiplinêre verhoor nadat hulle ŉ ander graad 9-leerder verlede maand aangerand het. Hy het nie verdere besonderhede oor die aanranding bekend gemaak nie. “Hulle het skuld beken tydens die verhoor. Omdat die leerders nog verpligte skoolgaande ouderdom is, sal hulle na ŉ ander skool geskuif word en hul gedrag sal gemonitor word.” Die departement het bygevoeg die besluit om die twee leerders te skors stuur ŉ duidelike boodskap dat boelies nie geduld sal word nie.